2 Korinte 6 | IBhayibhile Kwi-Intanethi | INguqulelo Yehlabathi Elitsha
2 Korinte 6:1-18
6 Sisebenza ndawonye naye,+ nathi siyanibongoza ukuba ningamkeli ububele obungasifanelanga bukaThixo nize niyiphose injongo yabo.+
2 Kuba yena uthi: “Ndakuva ngexesha elamkelekileyo, ndakunceda ngemini yosindiso.”+ Khangelani! Lingoku elona xesha lamkelekileyo.+ Khangelani! Ingoku imini yosindiso.+
3 Siyakuphepha ukuba sisikhubekiso+ nangayiphi na indlela, ukuze kungafunyanwa siphoso kubulungiseleli bethu;+
4 kodwa ngandlela zonke siyazincomela+ njengabalungiseleli bakaThixo, ngokunyamezela okukhulu, ngeembandezelo, ngokuswela, ngeenzima,+
5 ngokubethwa, ngeentolongo,+ ngezidubedube, ngokusebenza, ngokungalali ebusuku, ngamaxesha okungabi nakutya,+
6 ngokusulungeka, ngolwazi, ngokuzeka kade umsindo,+ ngobubele,+ ngomoya oyingcwele, ngothando olungenaluhanahaniso,+
7 ngentetho eyinyaniso, ngamandla kaThixo;+ ngezixhobo+ zobulungisa kwisandla sasekunene nakwesasekhohlo,
8 ngozuko nehlazo, ngengxelo embi nengxelo entle; njengabakhohlisi+ ukanti sinenyaniso,
9 njengabangaziwayo ukanti saziwa kakuhle,+ njengabafayo ukanti, khangela! siyaphila,+ njengabaqeqeshwayo+ ukanti asinikelwa kufeni,+
10 njengabalusizi kodwa sihleli sinemihlali, njengamahlwempu kodwa senza abaninzi babe zizityebi, njengabangenanto ukanti sinezinto zonke.+
11 Umlomo wethu uvulekile kuni, baseKorinte, intliziyo yethu+ iphangalele kuni.
12 Asinibandezanga nto,+ kodwa nini abawubandezileyo umsa wenu.+
13 Ngoko ke, njengembuyekezo—ndithetha njengakubantwana bam+—ndisithi, phangalalani ngokunjalo nani.
14 Musani ukubotshwa edyokhweni kunye nabangakholwayo.+ Kuba bunabubudlelane buni na ubulungisa nokuchas’ umthetho?+ Okanye kunakwabelana kuni na ukukhanya nobumnyama?+
15 Ngokubhekele phaya, unakuvumelana kuni na uKristu noBheliyali?+ Okanye unakwahlulelana+ kuni na umntu okholwayo nongakholwayo?
16 Yaye inakuvisisana kuni na itempile kaThixo nezithixo?+ Kuba siyitempile+ kaThixo ophilayo; kanye njengoko uThixo wathi: “Ndiya kuhlala phakathi kwabo,+ ndihambe phakathi kwabo, ndibe nguThixo wabo, bona babe ngabantu bam.”+
17 “‘Ngoko ke phumani phakathi kwabo, nizahlule,’ utsho uYehova, ‘nento engahlambulukanga ningayichukumisi’”;+ “‘yaye ndiya kunamkela.’”+
18 “‘Ndiya kuba nguyihlo kuni,+ nina nibe ngoonyana neentombi kum,’+ utsho uYehova uSomandla.”+
2 Korinte 6
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D47%26Chapter%3D6%26wtlocale%3DXO%26srcid=share⊂ject=Funda IBhayibhile Kwi-intanethi